Miratges

***Miratges*** és el títol del novè episodi de la primera temporada de *Temps de Silenci*, emès originalment a TV3 el 14 de març de 2001.

## Cronologia

L'acció d'aquest episodi té lloc entre febrer de 1951 i maig de 1952.

## Sinopsi

La vaga de tramvies del 52 posa a prova l'enginy de molta gent. Uns han de decidir entre el que mana el cor i el que aconsella el cap. Altres tenen les coses prou clares i, de vegades, pocs escrúpols dins, fins i tot, de les mateixes famílies... I els nens es van fent grans... Ha nascut la Núria, la filla de la Isabel.

## Argument

Som al febrer de 1951, els anys han passat i els nens de la plaça han crescut: el Jaume i el Francesc Xavier parlen sobre l’última pel·lícula estrenada, *Gilda*. La Isabel explica que quatre anys després de la mort del petit Frederic va poder quedar-se embarassada de nou i tenir a la Núria, una nena molt estimada per tothom, especialment pel Ramon i la Carmeta, a qui diu *Baba*, cosa que no agrada a la Dolors.

A la botiga, el Ramon i la Dolors reben la visita del Simó, que explica que han operat a la seva mare i que el proper dissabte participarà en una reunió sense especificar de què, advertint-lo el Ramon d’anar amb compte i no ficar-se en enrrenous. Quan surt al carrer per acomiadar-se d’ell, un home ofereix al Ramon una octaveta on se l’anima a participar a la vaga de tramvies que s’està preparant, a la que s’hi acabarà adherint fins i tot la Carmeta.

El Llorenç es troba per dinar amb l’Alsina al Cercle, on comenten que, més enllà de la vaga de tramvies, s’està preparant alguna cosa més gran. L’Alsina comenta que des del Govern Civil s’han posat en contacte amb ell perquè doni els noms dels principals agitadors de la seva empresa, animant el Llorenç a fer el mateix, si bé ell no està convençut del tot.

A can Dalmau, el Llorenç arriba enfurismat perquè a l’escola del Francesc Xavier li han comunicat que ha suspès totes les assignatures i que ha falsificat la seva firma. La Marta el culpa dient que el Llorenç el té abandonat perquè no és mai a casa, intentant convèncer-lo per a contractar un professor particular que l’ajudi a aprovar. Ell considera que seria una pèrdua de diners i no ho aprova, però la Marta acaba contractant-lo sense tenir en compte la seva opinió.

El Joaquim parla amb el Llorenç a la fàbrica, explicant-li que hi ha rumors de que s’està preparant una vaga general i que seria convenient que, per tal d’evitar aixecar sospites, donessin un parell de noms al Govern Civil, cosa que el Llorenç es nega a fer. Parlarà també del tema amb l’Alsina al Cercle, afirmant que no tolerarà la vaga a la fàbrica.

La Marta inicia una relació de confiança amb el professor Estradé, el professor particular del Francesc Xavier, després de veure-la discutir amb el Llorenç. Dies després, un policia visitarà els Dalmau per informar-los sobre el professor, a qui consideren una persona perillosa. La Marta, dubtosa, en parlarà amb ell, qui li explicarà que abans de la Guerra Civil havia tingut càrrecs a Esquerra Republicana quan era catedràtic de grec a l’Institut Balmes i que durant la revolta va ser empresonat a La Model. La Marta no hi donarà importància, parlant-li de lo satisfeta que està per la feina feta amb en Francesc Xavier i demanant-li que no els deixi.

La vaga general, tot i no haver-se convocat de forma oficial, té molt de seguiment a la plaça, on gairebé tots els negocis han tancat. El Joaquim parla de la situació amb el Mingo, explicant-li que tot forma part d’un contuberni de l’estranger per evitar que Espanya entri a l’ONU. Per evitar problemes, el Ramon decideix no unir-se en un primer moment, discutint-ne al respecte amb la Dolors, qui creu que és moment de plantar cara al govern. Hores després el Llorenç es explicarà que el Simó ha estat detingut i apallissat per la policia, entenent que ha estat el Joaquim qui l’ha delatat, motiu que farà que el Ramon decideixi abaixar la persiana.

Quan el professor Estradé no es presenta a treballar, la Marta, molt preocupada, decideix anar-lo a trobar a casa seva amb la por de que hagi estat detingut. El trobarà i es disculparà però no haver anat sense avisar, convidant-la a prendre un cafè per explicar-li el que ha passat. Al dia següent, el professor es presentarà a casa amb un ram de flors, creient la Marta que són per a ella.

Dies després, la Marta parlarà amb la Isabel per explicar-li que creu que el professor Estradé s’ha enamorat d’ella, animant-la a posar fi a la situació quan abans millor per atendre els seus deures i les seves obligacions amb el seu marit i el seu fill. Just quan es decideix a parlar amb el professor, ell li explicarà que necessitarà uns dies de descans per marxar de viatge amb l’Eulàlia, la seva parella, amb qui finalment podrà casar-se després d’anys de relació. La Marta quedarà molt trastocada per aquest esdeveniment, que contribuirà al seu ensopiment i que farà que cada cop sigui més depenent de les decisions de la senyora Victòria, deixant enrere els somnis i les il·lusions de joventut.